Vittorio Bersezio/Le miserie 'd monsú Travet/pàgina 55
Sena terssa

Brigida e detti.

BRIGIDA Ala ciamà, Madama?

MADAMA TRAVET Porteme subit me caplin e me sial.

BRIGIDA Sí sgnora (via).

TRAVET Dova veustu andé?

MADAMA TRAVET I vad da côl c'a peul agiutene.

TRAVET (con molta risolussion) Da chi? I veui saveilo.

MADAMA TRAVET Dal Comendator.

TRAVET Për cosa fé?

MADAMA TRAVET A 'rcomandessje... Chiel a trovrà manera...

TRAVET (decis) Dal Comendator t'j'andarass nen.

MADAMA TRAVET No?

TRAVET No.

MADAMA TRAVET Nassio!...

TRAVET (pi ferm che mai) I dio ch'd'no.

BRIGIDA (C'a torna) Eco sí so sial e so capel.

TRAVET (con forssa) Porté torna lolí d'd'là. Madama a seurt nen.

MADAMA TRAVET Ma coma... Travet, a t'gira da bôn?
TRAVET (a Brigida) J'eve sentí? I v'comando d'porté lolí a so post.

BRIGIDA Sí sgnor. Ma i spétava che Madama...

TRAVET J'eve da spété gnente. J'eu comandave mi e i veui esse ubidí. Bosaron! A l'è temp che ant sta cà i m'fassa scoté mi.

BRIGIDA (Cospeto! J'eu mai sëntilo a parlé parei!) (Via).

MADAMA TRAVET (tuta stupia) Cosa veullo dí sossí? I spero che monssú a m'spiegrà...

TRAVET A l'è prest spiegà. La protession otnua da la fomna për so omo a ecita le calunie ant 'l mond e a disonora 'l marí...

MADAMA TRAVET Nassio!... I spero ch't'sospëtrass nen...

TRAVET No, no: mi i t'conosso; ma 'l mond a l'è gram, e mi i veui nen... t'capissi!... i veui nen c'a peussa dí un et su nostr cont... An tut 'l rest j'eu sempre cedú con tuti, tant a l'ufissi che a cà, ma për lon c'a riguarda nostr bôn nom, j'eu 'na volontà, i m'n'arcordo d'esse mi 'l cap famia e i veui esse ubidí.

MADAMA TRAVET (sotomessa) Là... Travet... va' nen an colera... I t'ubidreu.

Leteratura piemontèisa
Vittorio Bersezio
Le miserie 'd monsú Travet